បារាំង​អំពាវនាវ​ឲ្យ​កម្ពុជា​និង​ថៃ​ឈប់​បាញ់
ចាប់​ពី​ការ​ប្រយុទ្ធ​ថ្ងៃ​ទី​២២​ខែ​មេសា​មក ចំនួន​ទាហាន​​​នៃ​ប្រទេស​ទាំង​ពីរ​ដែល​​​​បាន​ស្លាប់​​បាន​កើន​ដល់​១៧នាក់​ហើយ។
ក្រសួងការបរទេសបារាំង នៅថ្ងៃច័ន្ទនេះ បានអំពាវនាវឲ្យកម្ពុជានិងថៃឈប់បាញ់គ្នាជាបន្ទាន់ ហើយដោះស្រាយអរិភាពព្រំដែនជាមួយគ្នាដោយសន្ដិវីធី និងដោយគោរពតាមច្បាប់អន្ដរជាតិ។ សេចក្ដីអំពាវនាវធ្វើឡើង ខណៈដែលកងទព័នៃប្រទេសទាំងពីរបានបន្ដប្រយុទ្ធគ្នានៅតំបន់ប្រាសាទតាមាន់ និងប្រាសាទតាក្របីរបស់ខ្មែរក្នុងខេត្តឧត្តរមានជ័យ ជាប់ជាមួយខេត្តសុរិន្ទរបស់ថៃ ឈានចូលដល់ថ្ងៃទី១១ ហើយនៅថ្ងៃនេះ។ មន្ដ្រីជាន់ខ្ពស់យោធានៃប្រទេសទាំងពីរ បានចរចាចំនួនបីដង ហើយក៏បានព្រមព្រៀងគ្នាឈប់បាញ់គ្នាចំនួនបីដងរួចមកហើយដែរក្នុងចន្លោះពេលមានការប្រយុទ្ធគ្នានេះ។ ក៏ប៉ុន្ដែកិច្ចព្រមព្រៀងនេះមិនត្រូវបានអនុវត្តនោះឡើយ។ អ្នកនាំពាក្យក្រសួងការបរទេសបារាំង លោក បេណាដ វ៉ាលឺរ៉ូ (Bernard Valero) មានប្រសាសន៍ក្នុងសេចក្ដីប្រកាសព័ត៌មាននៅថ្ងៃនេះថា៖ «នៅពេលដែលកងទព័នៃប្រទេសកម្ពុជានិងកងទព័របស់ប្រទេសថៃ ទើបតែព្រមព្រៀងឈប់បាញ់គ្នា យើងបានដឹងថាការប្រយុទ្ធគ្នាបានកើតឡើងសារជាថ្មីដោយបណ្ដាលឲ្យមានជនរងគ្រោះថ្មីៗទៀត»។ មន្ដ្រីអ្នកនាំពាក្យក្រសួងការបរទេសបារាំងបញ្ជាក់ថា បារាំងទទូចឲ្យភាគីមានជម្លោះអត់ធ្មត់ និងទទួលខុសត្រូវ ហើយបារាំងគាំទ្រជំហររបស់ឥណ្ឌូណេស៊ី ដែលជាប្រធានអាស៊ានបច្ចុប្បន្ន និងការដាក់ពង្រាយកងទព័សង្កេតការរបស់ឥណ្ឌូណេស៊ីនៅតំបន់ឈ្លោះប្រកែក។ កងទព័កម្ពុជា និងកងទព័ថៃបានប្រយុទ្ធគ្នាយ៉ាងប្ដូរផ្ដាច់ចាប់តាំងពីថ្ងៃទី២២ខែមេសា។ កងទព័នៃប្រទេសទាំងពីរបានស្លាប់កើនដល់១៧នាក់ហើយ។ ប្រជាពលរដ្ឋជាច្រើនម៉ឺននាក់នៃភាគីទាំងសងខាងត្រូវបានជម្លៀសចេញពីភូមិឋានរបស់ពួកគេ។ បណ្ដាញផ្សព្វផ្សាយនៃប្រទេសទាំងពីរបានស្រង់សម្តីចោទប្រកាន់គ្នាទៅវិញទៅមកអំពីការបង្កជម្លោះរបស់ភាគីនីមួយៗ។ អគ្គលេខាធិការអង្គការសហប្រជាជាតិ លោក បាន គីមូន និងរដ្ឋាភិបាលអាមេរិក បានអំពាវនាវកាលពីសប្ដាហ៍មុន សុំឲ្យរដ្ឋាភិបាលកម្ពុជា និងថៃបន្តភាពអត់ធ្មត់របស់ខ្លួនក្នុងការដោះស្រាយជម្លោះ។ លោកនាយករដ្ឋមន្ដ្រីខ្មែរ ហ៊ុន សែន បានប្រកាសឲ្យដឹងថា លោកនឹងលើកបញ្ហាជម្លោះប្រដាប់អាវុធនៅតាមតំបន់ព្រំដែនជាមួយប្រទេសថៃនេះនៅក្នុងកិច្ចប្រជុំកំពូលអាស៊ាននៅឥណ្ឌូនេស៊ីនៅថ្ងៃទី៧ និងទី៨ ឧសភា នេះ។ នាយកដ្ឋានទំនាក់ទំនងកិច្ចការសាធារណៈរបស់ថៃក៏បានប្រកាសឲ្យដឹងនៅថ្ងៃនេះដែរថា នាយករដ្ឋមន្ដ្រីថៃ លោក អាភីស៊ីត វិចាជីវ៉ា គ្រោងនឹងធ្វើការបំភ្លឺមួយជុំវិញជម្លោះប្រដាប់អាវុធនេះដល់មេដឹកនាំប្រទេសអាស៊ានក្នុងកិច្ចប្រជុំនោះដែរ៕